Դավիթ Ուզունյան

**Դավիթ Բագրատի Ուզունյան** (), հայ ֆուտբոլիստ, զինվորական, Արցախի պաշտպանության բանակի շարքային ժամկետային զինծառայող, 44-օրյա պատերազմի մասնակից։ Խաղացել է «Փյունիկ ՖԱ»-ի կազմում։

## Կենսագրություն
Ծնվել է 2001 թվականի հունվարի 1-ին,  Երևանում։ Համարվում է՝ 21-րդ դարում ծնված առաջին հայը Հայաստանում, որի համար տրվել է պետական վկայագիր և խորհրդանշական ոսկյա զարդ։ Մինչև չափահաս դառնալը ունեցել է տարբեր նախասիրություններ, հաճախել է երաժշտական դպրոց, սովորել դաշնամուրի բաժնում։ Որոշ ժամանակ անց կիսատ թողնելով երաժշտական ուսումը, սկսել է զբաղվել կարատեով, որը նույնպես կիսատ է թողել ու սկսել ֆուտբոլ պարապել։ Հանդես է եկել  «Փյունիկ» ֆուտբոլային ակումբում և ունեցել մի շարք հաջողություններ։ Ընդունվել է Հայաստանի ամերիկյան համալսարանի բիզնես կառավարման ֆակուլտետ, որտեղ սովորել է մեկ տարի, ինչից հետո զորակոչվել է բանակ։

## 44-օրյա պատերազմ

2019 թվականի հուլիսի 31-ին զորակոչվել է բանակ, ծառայել է Արցախի պաշտպանության բանակի «Եղնիկներ» զորամասում։ 2020 թվականի 44-օրյա պատերազմի առաջին օրը՝ սեպտեմբերի 27-ին Մռավի լեռնաշղթայի ամենաբարձր դիրքերում կասեցրել և չեզոքացրել է ադրբեջանական դիվերսիոն հարձակումը։ Նռանկով պայթեցնելով ադրբեջանցի զինվորներին՝ ետ է վերադարձրել գրավված դիրքի վերահսկողությունը, որի համար պարգևատրվել է Արցախի Հանրապետության «Մարտական խաչ» 2-րդ աստիճանի շքանշանով։

Զոհվել է 2020 թվականի հոկտեմբերի 1-ին վիրավոր ընկերոջը օգնելիս, կասետային ռումբի հարվածից։ Հետմահու պարգևատրվել է՝ Արցախի Հանրապետության «Արիության համար» և «Մարտական ծառայություն» մեդալներով։

### Միջադեպ «Եռաբլուր» զինվորական պանթեոնում (2022)
2022 թվականի սեպտեմբերի 20-ից 44-օրյա պատերազմում զոհված զինծառայողների ծնողները, այդ թվում նաև Դավիթ Ուզունյանի հայրը՝ Բագրատ Ուզունյանը, հերթապահություն են սկսում իրականացնել «Եռաբլուր» զինվորական պանթեոնում, որպեսզի հաջորդ օրը՝ սեպտեմբերի 21-ին, Հայաստանի անկախության 31-րդ տարեդարձի կապակցությամբ Հայաստանի վարչապետ Նիկոլ Փաշինյանի այցը դեպի այնտեղ արգելեին։ Սեպտեմբերի 21-ին ոստիկանության աշխատակիցները բռնի ուժ կիրառելով և մարմնական վնասվածքներ հասցնելով՝ բերման էին ենթարկել զոհված զինծառայողների ծնողներին, այդ թվում՝ մայրերին, ինչից հետո Նիկոլ Փաշինյանն իր հետ եկած բարձրաստիճան պաշտոնյաների հետ մտել էր պանթեոն։ Միջադեպից հետո, երբ ծնողներն ակցիաներ սկսեցին իրականացնել և պահանջեցին պատասխանատվության ենթարկել իրենց նկատմամբ բռնություն կիրառած ոստիկաններին, Ոստիկանությունը՝ «ոստիկանի պահանջը չկատարելու համար» ծնողների դեմ հայց ներկայացրեց, որպեսզի նրանց ենթարկի վարչական պատասխանատվության:

Բագրատ Ուզունյանը նշում է, որ «շատ բիրտ ձևով, առանց զգուշացման» եկել ու բերման են իրենց ենթարկել։ Նրա դեմ նույնպես ոստիկանությունը հայց էր ներկայացրել դատարան, պահանջելով վարչական պատասխանատվության ենթարկել, որի դատական նիստը նշանակվել էր 2023 թվականի հունվարի 30-ին։ Բագրատ Ուզունյանը գտնում է, որ «իր համար պարզ չէ, թե ինքն ի՞նչ օրենք է խախտել, որի համար իրեն բերման են ենթարկել», առավել ևս, որ «ոստիկանի կողմից ոչ մի պահանջ չի եղել, ինչի հիման վրա ինձ և մնացած ծնողներին բերման ենթարկեցին»։ 2023 թվականի փետրվարի 21-ին հրապարակվում է Դատարանի դատավճիռը, որով մերժվել է ոստիկանության հայցը, իսկ Բագրատ Ուզունյանը արդարացվել է։

## Պարգևներ
Պարգևատրվել է․
* Արցախի Հանրապետության «Մարտական խաչ» 2-րդ աստիճանի շքանշան
Հետմահու պարգևատրվել է․
* Արցախի Հանրապետության «Արիության համար» մեդալ
* Արցախի Հանրապետության «Մարտական ծառայություն» մեդալ

## Հիշատակ
2023 թվականի նոյեմբերի 23-ին, «Մոսկվա» կինոթատրոնում կայանում է Դավիթ Ուզունյանի հիշատակին նվիրված լիամետրաժ վավերագրական «Դավթի այգին» ֆիլմի փակ դիտումը։ Ֆիլմը նկարահանել է «Order film production»-ը երեք տարի: ռեժիսորը՝ Գարուշ Ղազարյանն է, որ նրա առաջին վավերագրական ֆիլմն է: Սցենարի հեղինակներն են Ալինա Օրդյանն ու Սառա Նալբանդյանը, բեմադրող օպերատորները՝ Վահե Տերտերյանը, Ֆրունզիկ Զաքարյանը, Էդգար Հարությունյանը, երաժշտության հեղինակը Դավիթ Դավթյանն է, գործադիր պրոդյուսերը՝ Անի Օրդյանը, պրոդյուսերը՝ Հայկ Օրդյանը: «Դավթի այգին» ֆիլմի նախագիծը Վիլնյուսի «Vilnius meeting point» կինոհարթակում արժանացել է հեղինակավոր Յիհլավայի միջազգային կինոփառատոնի «New vision» մրցանակին։

## Ծանոթագրություններ

## Արտաքին հղումներ
* Մեր հերոսները. Դավիթ Բագրատի Ուզունյան

Կատեգորիա:44-օրյա պատերազմի մասնակիցներ հայկական կողմից
Կատեգորիա:Արցախի Հանրապետության զինվորներ
Կատեգորիա:Փյունիկի ֆուտբոլիստներ